Turun, Tampereen ja Jyväskylän vihreiden valtuustoryhmät pelkäävät, että hallituksen valmistelema maakunta- ja sote-uudistus voi heikentää suurten kaupunkien elinvoimaa koko 2020-luvun ajan.

Valtuustoryhmien yhteisessä kannanotossa todetaan, että esitetty maakuntauudistus heikentää kaupunkien mahdollisuuksia investoida ja säilyttää hyvä palvelutaso.

Valtuustoryhmät tapasivat viikonvaihteessa ja keskustelivat tulevaisuuden kaupunkipolitiikasta.

– Uudistus heikentää Turun taloutta kaupungin oman laskelman mukaan jopa 70 miljoonaa enemmän kuin valtiovarainministeriö on arvioinut. Se on valtavan mittaluokan ero ja vastaa noin kuudesosaa tulevan uuden kaupungin koko budjetista. Kaupunkien on todella syytä huolestua uudistuksen vaikutuksista, Turun vihreiden valtuustoryhmän puheenjohtaja Niina Ratilainen sanoo tiedotteessa.

– Esimerkiksi Pirkanmaan osalta arvioitu rahoitusvaje maakunnan ensimmäisen toimintavuoden jälkeen on lähes sata miljoonaa euroa. Tämä on uhka kaikkien pirkanmaalaisten peruspalveluille, Tampereen vihreiden Jaakko Stenhäll sanoo.

Vihreiden mielestä hallituksen lupaus siitä, että sote-uudistuksen valuvikoja ja yksityiskohtia korjataan jälkeenpäin ei riitä. Kannanoton mukaan viat on korjattava ennen uudistuksen hyväksymistä.

– Jos maakunta- ja sote-uudistusta ei voi korjata, pitää ottaa aikalisä ja valmistella kokonaisuus erilaisella mallilla. Kaupunkeja ei voi käyttää kiireen takia uudistuksen testialustoina, valtuustoryhmien puheenjohtajat vaativat.